Piesă unicat, ceasul de buzunar care i-a aparținut lui Mihai Eminescu, cu dedicația ”Maestrului slovei” din partea Junimiștilor, va fi pus în vânzare la licitația ”istoria Românilor” din 22 noiembrie, de la Athénée Palace Hilton, cu un preț de pornire de 5.000 de euro.

Ceasul este gravat pe capacul din spate cu inițialele poetului, "M. E.", încadrate de motive florale. Acesta vine însoțit de cutie și cheie pentru întoarcere, arată news.ro.

Piesa a fost oferită cadou poetului din partea membrilor societății "Junimea", în anul 1876, când Eminescu era director al Bibliotecii Centrale din Iași, profesor suplinitor, revizor școlar pentru județele Iași și Vaslui, redactor la ziarul "Curierul de Iași", continuând totodată să publice în revista "Convorbiri Literare".

Ceasul a fost expus în cadrul expoziției, "Eminescu în arhive și biblioteci particulare", în Rotonda MNLR (Muzeul Național al Literaturii Române) în anul 2012.

La licitația “Istoria Românilor” va fi scoasă la vânzare și cea mai cunoscută reprezentare a lui Mihai Viteazul realizată în timpul vieții sale de către Aegidus Sadeler II în 1601.

Celebrul portret al lui Mihai Viteazul, pe cât de cunoscut este astăzi românilor, pe atât de ascuns a fost timp de aproape 250 de ani, a fost descoperit de Nicolae Bălcescu împreună cu Alexandru Golescu în Biblioteca Regală din Paris. Gravura, de o valoare excepțională, are ca preț de pornire 2.500 de euro.

O șansă rarisimă este și "Istoria revoluțiilor moderne din Valahia" (preț de pornire 8.000 de euro), de Anton-Maria del Chiaro, celebrul învățat Italian ce a servit lui Constantin Brâncoveanu de sfetnic și secretar (Veneția, 1718). Aceasta conține, între altele, gravura originală a portretului lui Constantin Brâncoveanu și al copiilor săi, realizată de Alexander a'Via.

Licitația se va încheia cu o piesă extrem de rară de colecție filatelică: Timbrul Cap de Bour 108 de parale (1858). Însoțit de două certificate de autenticitate, timbrul are un preț de pornire de 9.000 de euro.

Licitația Postmodernism și Artă Contemporană, care va avea loc tot marți, alătură nume importante din arta plastică de la începutul și mijlocul secolului XX: de la Marcel Iancu la Dumitru Gorzo, de la Corneliu Baba la Mircea Suciu, precum și alte nume sonore pe care le veți descoperi singuri.

Dintre piesele “cu greutate” ale licitației, lucrarea Edgerunner (”Alergătorul pe muchie”) a lui Paul Neagu poate valora 50-60.000 de euro. Sculptura a participat în 1987 la expoziția Paul Neagu din Londra, organizată de prestigioasa Serpentine Gallery, dar și la expoziția retrospectivă a artistului dedicată de Muzeul Național de Artă al României în 1996-1997.

O operă cu totul inedită, pânza lui Ion Țuculescu intitulată ”Jurământ (Amprente pe covor)” este estimată între 40.000 și 75.000 de euro. Tabloul a făcut parte din expoziția retrospectivă ”Ion Țuculescu”, București, 1967, încadrându-se în faza totemică a picturii țuculesciene.